Rebusfontein – toortsie.com
Augustus 8, 2020 Augustus 8, 2020 ~ Toortsie	~ 19 Kommentaar
Flokit. Nee! Ek praat nie lelik nie! Ek praat in elk geval nie sulke woorde nie. Flokit is ‘n kat! Ek is nou so deur mekaar, dis of my gewone Afrikaanse woorde ook nie reg uitkom nie. Flokit? ‘n Mens spreek dit blykbaar uit as Flookit. Wie noem sy kat Flokit?
Ek moet nou gou maak, hier kom belangrike kuiergaste, ek skep gou vanmiddag se oorskietkos uit en moet nog my stoof skoonmaak en die huis netjies kry ná die kleinkinders hier was, maar regtig. Flokit? Ek mors sommer ‘n klomp sous uit op my spierwit kassies en frons so dat ek tien nuwe plooie bykry. Daai kat met die vreemde naam wat ingevoer is van ‘n land wat ek nie van weet nie, het ‘n hele pandemie veroorsaak. Ag ek bedoel pandemonium. Omdat hy, of sy, wie sal weet, nie Una se hond se boude kon weerstaan nie. Bid jou dit aan! Dit was chaos.
Ek bedoel, ek het nog nooit eers my aan Rebusfontein se diere gesteur nie, ek sukkel net om die Towerinne se name te onthou, en nou het die huisies ook nog van plek verander. Rondgeskuif. Huisnommers is nou skielik iets van die verlede, dit moet name wees. Maar toe kom Flokit en jaag vir Danie, wat Una se hond is, met Una op splinternuwe hemelhoë Takealot wighakke agterna en Woordnoot beland in Una se broodboomwoud, wat toe glad nie broodbome is nie, maar kaktusse wat baie dorings dra. Dis ‘n geraas en ‘n geskree dat hoor en sien vergaan.
Appeltjie wat besig was om appeltert te bak, skrik so groot, die appeltert val plat. Nou is die Suidernuus én die Overberger op ons spoor, want Aalsie en Seegogga het natuurlik dadelik vir hulle laat weet. Koerante! Verslaggewers! Red nou ‘n nasie! En dít terwyl ek keer op keer Appeltjie en Aalsie verwar. Vir wat het hulle sulke eenderse name? Net om my deurmekaar te maak.
Frannie het die hele petalje uit haar toring beskou en só gelag het dat die toring geskud het, ‘n mens sou sweer dis ‘n aardbewing, sewe op die richterskaal, wat dit ook al beteken, en waar die skaal nou ook al is.
Bondels wou dadelik kom help dorings uittrek, maar sy was ongelukkig ‘n bietjie ver. In elk geval, sy giggel blykbaar so dat dit ook nie sou kon help nie. Asof dit nie genoeg is nie, begin Santie, my donkie bulk vir ‘n vale, kompleet asof sy lag. Blommetjie, Kameel se melkkoei, het so groot geskrik, haar melk was toe sommer weg en haar kalfie loop nou al ure en bulk, want sy is dors, maar haar ma se melk wil nie sak nie. Dan praat ek nie eers van Kameel se hond wat nou al vir dae met hangoë en hangore loop en enig rede soek om te tjank nie, hy verlang na haar.
Christa het sommer net daar haar drone uitgestuur om die besigheid af te neem, maar het so gelag, dat sy beheer daaroor verloor het en die drone geval het. Wie gaan nou vir daardie skade betaal? Tannie Frannie? Met die Titanic se skatte? Die een wat ek glo raad sou hê, is Scrapydo, maar sy sit agter slot en grendel in New Zeeland, die grense is toe en sy kan net nie hier uitkom nie. VirgoC stuur die een whattsapp na die ander met raad vir salfies en dinge sodat die doringsplekkies nie ontsteek nie.
Positief en Perdebytjie het dadelik uitgestorm gekom. Amper breek Positief haar bene toe sy struikel en val oor ‘n muurtjie wat nie voorheen daar was nie, alles het mos nou geskuif. Ook die put. Genadiglik gryp Perdebytjie haar net betyds aan haar hemp se nek, anders was sy nog kop eerste by die put ook af. Net toe kom Sonell ook by en kon darem vir Perdebytjie hand bysit.
Maar Flokit? Ek kop nog nie daai een nie.
Niks hiervan is waar nie. Slegs verbeelding van Die Toortsie en saamspeel op Rebusfontein, ons towerdorpie waar die Towerinne hulleself geniet. Kyk hier as jy nog van ons stories wil lees: https://fresh.inlinkz.com/party/0fcde7554a3f4178a5c546ce922ad94e
Augustus 1, 2020 Augustus 1, 2020 ~ Toortsie	~ 10 Kommentaar
As julle steeds onseker is, in die kampie wei ‘n donkie en ook Kameel se Blommetjiemelkkoei en haar kalfie! Steeds onseker? Dis die huisie waar die pot met die towerdrankie prut!
Julie 29, 2020 Julie 29, 2020 ~ Toortsie	~ 14 Kommentaar
Present. Geskenk. Teenwoordig. Ek is teenwoordig. God is teenwoordig. Geskenk vir jou.
Dit was vir my ‘n groot besluit: Moet ons bou, of nie? Wat is die regte ding om te doen? Is dit nie oordadig nie? Wat wil God hê moet ons doen?
Vir lank het ek met God daaroor geworstel. Elke vraag in my hart met Hom bespreek. Gewag op antwoorde van Hom af. Elke moontlik ander opsie oorweeg. Die ontwerp van die huis verander. Na ander huise gekyk. Gedink hoe ons ons bestaande huis kon verander. Wat moet ons maak?
Groot besluite. Die plusse teenoor die minusse opgeweeg.
Die huis was egter al so ver ontwerp. Presies wat ons graag wil hê. Lieflike uitsig. Noordelike front. Koel in die somer. Warm in die winter. Alles wat ons vir ons oudag benodig op een vlak. 100 persent rolstoelvriendelik. Selfs die stort is rolstoelvriendelik. Vir wanneer ons dit mag benodig.
Een nag, tydens my worsteling word ek wakker van ‘n Stem wat vir my sê: “Ek gee dit vir jou. Dis ‘n geskenk.”
Die eerste woorde wat ek die volgende dag toe ons opstaan sê, is: “Ons bou. Dis ‘n geskenk en ‘n geskenk is ‘n geskenk. Ek gaan dit voluit geniet.” Ons hét die bouery geniet, glo dit as jy wil. Elke besluit was ‘n present. Die ligte. Die deure. Die vloere. Die vensters. Die dak. Die kleur. Elke iets ‘n wonderlike geskenk.
My wens? Dat, wanneer iemand in my presenthuis kom kuier, hulle die liefde en gasvryheid daar sal ervaar soos ‘n geskenk. ‘n Present. Dat ons teenwoordig sal wees vir mekaar, vir die persoon. Dat hy voller, meer vervuld daar sal uitstap.
En dis hoe ek oor my Rebusfonteinhuisie ook voel. Die huisie in my verbeelding in ons Towerinne se verbeeldingsdorpie.
Dis wonderlik wat sanitizer doen. Waar ons huisies in een lang straat gestaan het, staan dit nou, nadat dit met Sanitiseerder uitgevee is, bymekaar. Knus. Lekker. Almal bymekaar. Sodat ons lekker kan saamkuier. Met die dorpsmeent in die middel. Lekker!
Rebusfontein se huisie is ook ‘n geskenk. ‘n Present wat Vuurvliegie op 2 Mei vir my gegee het. Nóg ‘n presenthuisie! 🥰
Mag jou kuiers by ons in ons presenthuise altyd soos ‘n present voel.
My prentjie van die Towerinne?
Nie ‘n geslote groep nie. Daar’s altyd plek vir nog. Foto geleen op internet.
Met baie meer as 5. Foto geleen op internet.
Vriendskap is ‘n present van die Here. 😁
Oktober 30, 2019 November 1, 2019 ~ Toortsie	~ 37 Kommentaar
596 250 ste persoon wat hier inloer! Baie dankie en welkom! Hoop jy loer weer in.